Slabozraký študent chce vytvoriť rekord v skladaní špeciálnej Rubikovej kocky
Slovenský rekord v najrýchlejšom skladaní špeciálne upravenej Rubikovej kocky chce vytvoriť slabozraký študent 5. ročníka Fakulty ekonomiky a manažmentu Slovenskej poľnohospodárskej univerzity v Nitre Lukáš Both.
Vo štvrtok 23. novembra bude na pôde fakulty skladať Rubikovu kocku, ktorá má v sebe mechanizmus tohto hlavolamu, no každá kocka má inú veľkosť. Na každej strane sú iné výstupky, napríklad krúžok či krížik. Ako povedal, v skladaní takto upravenej kocky pre nevidiacich a slabozrakých bude prvý na Slovensku a možno aj na svete.
Usilovať sa chce aj o ďalší zápis do Knihy slovenských rekordov, a to svojou najväčšou zbierkou hlavolamov na Slovensku zloženej z 200 kusov, ktorú vystaví rovnako 23. novembra. Na podujatie nadviaže Lukáš Both 24. novembra o 10. a o 11. hodine dvoma seminármi, kde predstaví nielen vynálezcov, výrobcov rôznych typov hlavolamov, ale aj rôzne zaujímavosti a novinky zo sveta logiky. Zahraničným hosťom bude Jaroslav Flejberk, najväčší český zberateľ hier a hlavolamov. V závere každého seminára bude súťaž v skladaní Rubikovej kocky.
Slabozraký študent chce týmito podujatiami dostať Rubikovu kocku viac do povedomia verejnosti. "V obchodoch som ju už videl ako retro, čiže je to niečo ako skákacia guma, niečo z minulosti. To považujem za omyl, pretože je to veľmi živá hračka, tvorivá, rozvíja kognitívne schopnosti, cvičí myseľ a šikovnosť," poukázal Both.